**Fiskerihavner**

Finnmark Arbeiderparti er svært tilfreds med at fiskerihavnene igjen er en del av statlig samferdselsplanlegging, er med i NTP og at regjeringen Støre har satt full fart i havneinvesteringene langs kysten.

Sjømatnæringene er Norges neststørste eksportnæring og bringer enorme verdier til nasjonen. Gode fiskerihavner og god fiskerihavneutvikling er en helt avgjørende forutsetning for næringens utvikling, både for fangst- og foredlingsleddet og for havbruksnæringen. Slik er fiskerihavneinvesteringer grunnleggende viktig i fiskeriavhengige kystsamfunn og for bosetting langs kysten. Regjeringens prioritering av fiskerihavner er en prioritering av kystsamfunn i Finnmark. Finnmark Arbeiderparti vil følge opp NTP tiltakene med å arbeide for raskere investeringstakt, særlig for fiskerihavner som har vært inne i NTP tidligere.

**Kongekrabbeforvaltningen**

Finnmark Arbeiderparti registrerer med tilfredshet at fiskeri- og havministeren har tatt initiativ til en evaluering av modellen for kvotefordeling i kvoteregulert fangst av kongekrabbe og bedt Nofima se nærmere på om modellen og reguleringen virker etter sitt formål. Vi forstår det slik at initiativet er tatt etter mange innspill med endringsforslag i reguleringshøringen for 2024.

Finnmark Arbeiderparti ber om at en utvidelse av forvaltningsområdet til fylkesgrensa mellom Finnmark og Troms er et av temaene som utredes i framtidig forvaltning av kongekrabbeforvaltningen.